Ńdɔ Yoas a ngákə wɔi ai běsīá, bə́ dzə̄bə́ nyé á Samaría ai miǹkúkúmá yā Ísraɛ̂l; ńdɔ Yéroboam mɔ́n wōē á ngānɔŋ edzóe á məyian móé. 17Amasias, mɔ́n Yoas, ǹkúkúmá Yúda, a ngányiŋ mim̀bú awômo ai mítán á mvús awú Yoas mɔ́n Yoakhaz, ǹkúkúmá yā Ísraɛ̂l. 18Məbuugǎ yā enyiŋ Amasias mə́ sə́ ńtilán á kálada Miǹláŋ Míńkúkúmá yā Yúda a? 19Ńdɔ̄ bə́ ngábɔ esɔ̌g mvol ású díé á Yērúzalɛm, ńdɔ a ngátúb ḿbīl á Lakish. Hədá ńdɔ̄ bə́ ngalóm bod bə́ kə́ bâtoŋ nyé á Lakish, ńdɔ̄ bə́ ngákə̄ nyé wé wē. 20Ńdɔ̄ bə́ ngábəgə nyé á bikabilí, ńdɔ a ngádzəbə á Yērúzalɛm ai běsīá á tísɔn Dávid. 21Bod bə́sə̄ yā Yúda bə́ ngátɔ́b Azarias yǎ á ngābə́ ókala bisəb awômo ai bísaman, ńdɔ̄ bə́ ngátə́lē nyé ńkūkúmá á məyian mə́ ésīá Amasias. 22Énye a ngádúgan lóŋ Eilath, a dúgán nye və́ Yúda, á mvús yə̄ nâ ǹkúkúmá ā kə́ yǎ wɔi ai běsīá.